**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ԱՐՄԵՆ ՀԱԿՈԲՋԱՆՅԱՆԻ ՈՒՂԵՐՁԸ՝ ԳԻՏԵԼԻՔԻ ԵՎ ԴՊՐՈՒԹՅԱՆ ՕՐՎԱ ԿԱՊԱԿՑՈՒԹՅԱՄԲ**

Սիրելի՛ աշակերտներ, ուսանողներ.

Շնորհավորում եմ ձեզ՝ Գիտելիքի և դպրության օրվա կապակցությամբ:

Ուզում եմ ձեզնից յուրաքանչյուրը գիտակցի, որ չկա ավելի հզոր ուժ, քան գիտելիքը. Գիտելիքով զինված մարդն անպարտելի է: Կյանքի տարբեր իրավիճակներում դուք կարող եք կորցնել ունեցվածքը, բայց գիտելիքը՝ երբեք:

Կանաչ ճանապարհ եմ մաղթում բոլոր նրանց, ովքեր վայելում են աշակերտ կամ ուսանող լինելու պատիվն ու կոչումը, քանզի այս տարիները ձեր կյանքի լավագույն տարիներն են՝ լի արկածներով:

Հատուկ ուզում եմ շնորհավորել նաև բոլոր ուսուցիչներին, դասախոսներին, ովքեր աննկարագրելի ներդրում ունեն սերունդների կրթման և դաստիարակման կարևորագույն գործում: Հաճախ նրանց ձեռքերում է գտնվում աշակերտների ոչ միայն ուսման, այլ նաև մտածողության ձևավորման և կարողությունների սահմանման նշաձողը:

Խաղաղ, առողջ, հիշարժան տարիներ եմ մաղթում ձեզ:

Գիտելիքը և միա՛յն գիտելիքն է մարդուն դարձնում ազատ և ուժեղ: